**Inicijativa za otvorenu znanstvenu knjigu**

Mi, potpisnici ove Inicijative, smatramo sustav održivog i budućnosti orijentiranog izdavaštva znanstvenih knjiga iznimno važnim za naše ustanove i želimo aktivno sudjelovati u njegovom razvoju i promicanju.

S jedne strane, u okviru vlastitih izdavačkih djelatnosti, želimo za svoja izdanja osigurati što veću vidljivost, kako u nacionalnim, tako i u globalnim okvirima, otvoreni pristup i usklađenost s međunarodno priznatim standardima kvalitete u uređivačkim postupcima, bibliografskom opremanju, diseminaciji i tehnološkoj podršci.

S druge strane, naše ustanove, koje su velikim dijelom društveno-humanističkog usmjerenja, nužno su i sudbinski fokusirane na opstanak znanstvene knjige u izdanjima drugih hrvatskih izdavača koji djeluju u posebno izazovnim okolnostima, usmjereni su na malo tržište i ograničenu publiku (zbog objavljivanja na hrvatskom jeziku i zbog malog broja znanstvenika u pojedinim područjima). Naši nastavnici i istraživači, u ulogama autora, urednika i recenzenata, prirodni su saveznici hrvatskih nakladnika.

Ciljevi inicijative su:

* Stvaranje okvira za razmjenu iskustava i dobrih stručnih, organizacijskih i tehnoloških praksi.
* Razvoj jedinstvene infrastrukture za objedinjeni otvoreni pristup i trajnu pohranu znanstvenih knjiga svih znanstvenih izdavača s područja Hrvatske (privatnih poduzeća, javnih organizacija i udruga). Takva infrastruktura treba biti otvorena, neprofitna, interoperabilna te utemeljena na već postojećim uspješnim infrastrukturama i organizacijskim rješenjima u području znanosti. Njome treba transparentno upravljati akademska zajednica, uz osiguranje sudjelovanja privatnog izdavačkog sektora.
* Osiguravanje sustava financijskih mehanizama i potpora koje će osigurati stabilnost sustava izdavaštva knjiga (u uvjetima malog kruga čitatelja), u javnom i u privatnom sektoru, uz osiguravanje otvorenog pristupa.
* Osiguravanje sustava stručne, organizacijske i tehnološke podrške u području elektroničkog izdavaštva, dostupne svim dionicima iz javnog i privatnog nakladničkog sektora.

Znanstvene ustanove i organizacije iz ove inicijative kao ključne partnere u ostvarivanju navedenih ciljeva vide:

* Sveučilišni računski centar Srce
* Hrvatske predstavnike istraživačke infrastrukture OPERAS
* Zajednicu nakladnika i knjižara (ZNK) Hrvatske gospodarske komore, unutar koje djeluje Grupacija nakladnika znanstvene i stručne knjige
* Hrvatsku udrugu za znanstvenu komunikaciju ZNAK
* Ministarstvo znanosti i obrazovanja RH
* Hrvatsku zakladu za znanost
* Ministarstvo kulture i medija RH

Pozivamo i sve ostale znanstvene ustanove i izdavače, kao i sve ostale dionike u stvaranju znanstvene knjige, da se pridruže Inicijativi!

Inicijalni potpisnici:

1. Filozofski fakultet Sveučilišta u Zagrebu
2. Sveučilište u Zadru
3. Sveučilište u Rijeci
4. Filozofski fakultet Sveučilišta J. J. Strossmayer u Osijeku
5. Leksikografski zavod Miroslav Krleža

Za ustanovu: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis čelnika ustanove:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mjesto i datum:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_